ତେଲେଙ୍ଗାନା ଦିବସ ସାଧାରଣତଃ ତେଲେଙ୍ଗାନା ପ୍ରତିଷ୍ଠା ଦିବସ ଭାବରେ ଭାରତୀୟ ରାଜ୍ୟ ତେଲେଙ୍ଗାନାରେ ପାଳନ କରାଯାଏ । ଏହିଦିନ ତେଲେଙ୍ଗାନା ରାଜ୍ୟ ଏହାର ପ୍ରତିଷ୍ଠା ଦିବସ ପାଳନ କରେ । ୨୦୧୪ ପରଠାରୁ ପ୍ରତିବର୍ଷ ଏହା ଜୁନ ୨ ତାରିଖରେ ପାଳନ କରାଯାଉଛି । ଏହିଦିନ ମୁଖ୍ୟତଃ ତେଲେଙ୍ଗାନାର ଇତିହାସ ଓ ପରମ୍ପରାକୁ ବିଭିନ୍ନ ସରକାରୀ ତଥା ବେସରକାରୀ ଅନୁଷ୍ଠାନ ବଡ଼ ଧୁମଧାମରେ ପାଳନ କରିଥାନ୍ତି । ରାଜ୍ୟର ପ୍ରତ୍ୟେକ ଜିଲ୍ଲାରେ ସାଧାରଣ ସଭାଠାରୁ ଆରମ୍ଭ କରି ରାଜନୈତିକ ସଭା ଓ ପ୍ୟାରେଡ୍ ଆଦି ଏହି ଦିନରେ ଅନୁଷ୍ଠିତ ହୋଇଥିଲା । ତେଲେଙ୍ଗାନାର ମୁଖ୍ୟମନ୍ତ୍ରୀ ଏହିଦିନ ଜାତୀୟ ପତାକା ଉତ୍ତୋଳନ କରିବା ପରେ ପ୍ୟାରେଡ୍ ଅନୁଷ୍ଠିତ ହୁଏ । ଇତିହାସ ତେଲେଙ୍ଗାନା ରାଜ୍ୟ ଆନୁଷ୍ଠାନିକ ଭାବରେ ୨ ଜୁନ ୨୦୧୪ରେ ଗଠନ କରାଯାଇଥିଲା । କେ. ଚନ୍ଦ୍ରଶେଖର ରାଓ ତେଲେଙ୍ଗାନାର ପ୍ରଥମ ମୁଖ୍ୟମନ୍ତ୍ରୀ ଭାବରେ ନିର୍ବାଚିତ ହୋଇଥିଲେ, ଯେଉଁଥିରେ ତେଲେଙ୍ଗାନା ରାଷ୍ଟ୍ର ସମିତି ଦଳ ସଂଖ୍ୟାଗରିଷ୍ଠତା ହାସଲ କରିଥିଲା । ୧ ଜୁଲାଇ ୨୦୧୩ରେ, କଂଗ୍ରେସ କାର୍ଯ୍ୟକାରୀ କମିଟିର ସର୍ବସମ୍ମତି କ୍ରମେ ଏକ ପୃଥକ ତେଲେଙ୍ଗାନା ରାଜ୍ୟ ଗଠନ ପାଇଁ ସୁପାରିଶ କରିବାକୁ ନିଷ୍ପତ୍ତି ନିଆଗଲା । ବିଭିନ୍ନ ପର୍ଯ୍ୟାୟ ପରେ ଫେବୃଆରୀ ୨୦୧୪ରେ ଏହି ବିଲ୍ ଭାରତୀୟ ସଂସଦରେ ପାରିତ ହୋଇଥିଲା । ଫେବୃଆରୀ ୨୦୧୪ରେ ଉତ୍ତର-ପଶ୍ଚିମ ଆନ୍ଧ୍ର ପ୍ରଦେଶର ଦଶଟି ଜିଲ୍ଲାକୁ ନେଇ ତେଲେଙ୍ଗାନା ରାଜ୍ୟ ଗଠନ ପାଇଁ ଆନ୍ଧ୍ରପ୍ରଦେଶ ପୁନର୍ଗଠନ ଆଇନ, ୨୦୧୪ ବିଲ୍ ଭାରତୀୟ ସଂସଦରେ ପାରିତ ହେଲା । ଏହି ବିଲ୍ ରାଷ୍ଟ୍ରପତିଙ୍କ ସମ୍ମତି ଗ୍ରହଣ କରିବା ପରେ ୧ ମାର୍ଚ୍ଚ ୨୦୧୪ରେ ଆଇନ୍‌ରେ ପରିଣତ ହୋଇଥିଲା । ମହତ୍ତ୍ୱ ରାଜ୍ୟ ଗଠନ ଦିବସ ହୋଇଥିବାରୁ ଏହି ଦିନଟି ତେଲେଙ୍ଗାନ ରାଜ୍ୟ ଗଠନ ଆନ୍ଦୋଳନ ପାଇଁ ଏକ ଗୁରୁତ୍ୱପୂର୍ଣ୍ଣ ଦିବସ ଅଟେ । ସାଂସ୍କୃତିକ କାର୍ଯ୍ୟକ୍ରମ ତେଲେଙ୍ଗାନା ଦିବସ ଅବସରରେ ଚାରିଦିନ ଧରି ରାଜ୍ୟ ସରକାରଙ୍କ ପ୍ରୋତ୍ସାହନରେ ବିଭିନ୍ନ ପ୍ରକାରର କାର୍ଯ୍ୟକ୍ରମ ପାଳନ କରାଯାଏ । ବିଭିନ୍ନ କ୍ଷେତ୍ରରେ ସଫଳ ହୋଇଥିବା ବ୍ୟକ୍ତିବିଶେଷଙ୍କୁ ଏହିଦିନ ତେଲେଙ୍ଗାନା ରାଜ୍ୟ ପୁରସ୍କାର ପ୍ରଦାନ କରାଯାଏ ।ହୋଟେଲ ଗୁଡ଼ିକରେ ତେଲେଙ୍ଗାନା ଖାଦ୍ୟ ମହୋତ୍ସବ ପାଳନ କରାଯାଏ ଏବଂ ରବିନ୍ଦ୍ର ଭାରତୀ ଅଡ଼ିଟୋରିୟମରେ ରାଜ୍ୟସ୍ତରୀୟ ସାଂସ୍କୃତିକ କାର୍ଯ୍ୟକ୍ରମ ଅନୁଷ୍ଠିତ ହୋଇଥାଏ ।